Die FAK-verklaring oor taal en onderwys, Pretoria, 25 Februarie, 2005 2005-03-03
Die eerste stap lê in gemeenskappe se aanvaarding van verantwoordelikheid vir onderwys in hul moedertale. Saam met die groot Keniaanse skrywer en denker, Ngugi wa'Thiongo, verklaar ons dat eers wanneer Afrikane hul lewens in hul moedertale kan lei hulle waarlik die kettings van kolonialisme sal verbreek. Dit is wanneer ons in ons moederale onderrig word wat ons die deure na ekonomiese en politieke selfstandigheid en selfrespek oopsluit.
Ons is nie teen Engels nie, maar ons is teen die misbruik van Engels om ons in ons eie land in 'n koloniale situasie te hou. Engels is 'n sleutel tot Afrika en die res van die wêreld, maar nie wanneer dit ons inheemse tale vernietig nie. Dit is juis omdat ons die slagoffers van die misbruik van Engels was, maar ook omdat Afrikaans self tydens apartheid gebruik is om mense te onderdruk, wat ons hierdie gevaar verstaan. Dit is waarom ons vandag 'n beroep op alle mede-Suid-Afrikaners doen om by ons aan te sluit in die stryd vir inheemse taalbevryding.